દ. કોરિયાના પૂર્વ પ્રમુખ પાર્ક ગુન હાઇને લાંચ આપવાના કેસમાં આ લી જી યોંગને કોર્ટે ૫ વર્ષની જેલની સજા એક વર્ષ પહેલાં— ઓગષ્ટ ૧૭માં—જાહેર કરી. ૨૦૧૮ની શરૂમાં કોર્ટે આ સજા મોકુફ (સસ્પેન્ડેડ) રાખી તેને જેલમુકત કર્યો. પાર્કને નેશનલ એસેમ્બ્લીએ ડિસેમ્બરમાં ઈમ્પીચ કર્યા અને કોર્ટે માર્ચ ૨૦૧૭માં હોદ્દા પરથી બરખાસ્ત કર્યા. તે પછી મે ૨૦૧૭માં ચૂંટણીઓ યોજાઇ જેમાં મીન્જુ (ડેમોક્રેટીક) પક્ષના મુન જી ઇન પ્રમુખપદના મુખ્ય દાવેદાર હતા. ચૂંટણી પ્રચાર દરમિયાન ૭ મે ૨૦૧૭ને દિવસે મીન્જુ પક્ષ અને શાર્પ વચ્ચે ૪ મુદ્દા પર સમજુતી થઇ. આ સમજુતી મુજબ પક્ષ સેમસંગ અને શાર્પ વચ્ચે વળતર અંગે ફરી વાટાઘાટો શરૂ થાય તે માટે પોતાની વગ વાપરવા, કોર્પોરેટ એકમોને વારંવાર થતા અકસ્માતો અને વ્યાવસાયિક આરોગ્યની ફરિયાદોમાં ભારે દંડ-સજા થાય તે માટે દીવાની અને ફોજદારી કાયદામાં સુધારા કરવા, જોખમોનું આઉટસોર્સિંગ અટકાવવા જરૂરી પગલાં લેવા અને કામને સ્થળે રસાયણોના સંપર્ક અંગેની માહિતી જાહેર કરવામાં પારદર્શકતા લાવવા અને જોખમો અંગે માહિતી મેળવવાના કામદારોના અધિકારો મજબુત કરવા સંમત થયો. પક્ષવતી સાંસદ વુ વાન-શીકે સમજૂતી પર હસ્તાક્ષર કર્યા. વુએ આ પ્રસંગે જણાવ્યું કે હું હુઆંગ સાંગ કીને પહેલી વાર મળ્યો તેને દસ વર્ષ થઇ ગયા. (હુઆંગ યુ—મી નામની ૧૯ વર્ષની વયે સેમસંગમાં કામ કરવા જોડાયેલી યુવતી ૨૩ વર્ષની વયે ૨૦૦૭માં કેન્સરને કારણે અવસાન પામી તે પછી તેના ટેક્ષી ડ્રાઇવર પિતા હુઆંગ સાંગ કીએ ચળવળ ઉપાડી). આ સમજૂતી જો કે પક્ષ માટે બંધનકર્તા નથી તે શાર્પના કર્મશીલો પણ સમજતા હતા. ચૂંટણીમાં મીન્જુ પક્ષ જીત્યો અને મુન પ્રમુખ બન્યા. તે પછી સવા વર્ષે સેમસંગે વાટાઘાટો ફરી શરૂ કરવાની જાહેરાત કરી જેને પગલે શાર્પ દ્વારા ચાલતા ધરણાનો અંત આવ્યો.